88. schôdza NR SR - 10.deň - A. dopoludnia
Dátum: 2023-03-29
Poslanec: Čekovský, Kristián (-)
Druh vystúpenia: Vystúpenie v rozprave

41. Ďakujem pekne za slovo. Myslím si, že je nanajvýš vhodné, aby som v takomto prípade, kedy je v pléne alebo bol predložený návrh na moje odvolanie z pozície predsedu výboru pre kultúru a médiá, aby som minimálne k takémuto návrhu vystúpil a zaujal stanovisko. Rád by som zaujal stanovisko predovšetkým k obsahu tohto návrhu. Avšak tak, ako si môžete všimnúť alebo ako ste mohli počuť aj z odôvodnenia či už teraz predniesol predkladateľ tohto návrhu, alebo si ho môžete otvoriť na stránke Národnej rady. Toto odôvodnenie kľudne ešte raz prečítam, pretože je to asi najstručnejšie odôvodnenie, aké som kedy čítal k odvolaniu nejakej konkrétnej osoby z nejakej konkrétnej pozície. Poslanec Kristián Čekovský nespĺňa základné odborné ani osobnostné predpoklady pre výkon funkcie predsedu Výboru Národnej rady Slovenskej republiky pre kultúru a média. Do dnešného dňa neovláda rokovací poriadok a na základe toho zneužíva právomoci funkcie predsedu výboru. Prepáčte, to je ako poznámka v žiackej knižke. Absolútne žiadne konkrétne dôvody, absolútne žiadne, nejaká chýbajúca argumentácia, nejaké konkrétne pripomienky k práci, nejaké konkrétne porušenia. Takže neviem, čo by som k tomuto obsahu viac dodal. Možno teda by som sa vyjadril aj politicky. Tento návrh vnímam ako iniciatívu opozičných poslancov, ktorí teda tak, ako aj pred malou chvíľou zaznelo, ktorí buď na výbory nechodia a ich absencie sú na úrovni 50 až 70 %, alebo ak na rokovanie prídu, rôznymi spôsobmi ho narúšajú, kričia, skáču hosťom do rečí a prekáža im, ak ich ako predseda výboru žiadam o slušné správanie hodné poslancov Národnej rady. Aby som bol možno aj trochu konkrétny, tak som si včera zbehol nejakú takú dochádzku. Predkladateľmi tohto návrhu sú pán poslanec Jarjabek, pani poslankyňa Vaľová, pani poslankyňa Laššáková, pán poslanec Mizík a pán poslanec Taraba. Veľmi zbežne. Mali sme celkovo 80 rokovaní výboru. Pán poslanec Jarjabek 8 neúčasti. Myslím si, že na takú dvojku. Pani poslankyňa Vaľová 35 neúčasti. To je 43-percentná neúčasť na výbore. Pán poslanec Mizík 53 neúčasti z 80. To je 66-percentná neúčasť. Pán poslanec Taraba 38 neúčasti, to je 47,5 %. Pani poslankyňa 19 neúčasti, to je 23 %. Čiže z toho, čo zaznelo z toho jedného možno argumentu, ktorý tu zaznel. (Reakcia z pléna.) Nič, ibaže ma odvolávate preto, že hovoríte, že nedodržiavam rokovací poriadok a rokovací poriadok zakazuje v pléne Národnej rady telefonovať. A vy ste práve telefonovali. Ale prepáčte, ja potom, keď vás na to upozorním, tak... (Prerušenie vystúpenia predsedajúcim.) Kollár, Boris, predseda NR SR Nevšimol som si to, lebo som práve telefonoval. Ospravedlňujem sa. Čekovský, Kristián, poslanec NR SR ... potom hovoríte a chcete ma za to odvolávať. Takto nejako to vyzerá na našich výboroch. A preto asi by som k tomu dodal iba toľko, že naozaj myslím si, že veľká časť poslancov a členov výboru si plní svoje povinnosti, chodí na výbory a naozaj potom máme poslancov a tu sa nedá, tu sa nedá namietať, že ak niekto, kto má 66-perecentnú neúčasť, napriek teda 2/3 výborov nechodí, tak má teda nejaké ďalšie alebo iné výbory, pretože ja už aj toto preveroval. A naozaj snažíme sa to robiť tak, aby to nekolidovalo. Čiže naozaj toto je asi jediná vec, ktorú sa, ku ktorej sa viem vyjadriť, čo sa týka týchto obsahových dôvodov. Inak na to nemám ako zareagovať. Lebo naozaj ako zareagovať teda na, na tieto pripomienky. Ja sa iba čudujem a nevidím tu teda pani poslankyňu Laššákovú, pretože ja si myslím, že do tejto partie ľudí, ktorí podali tento môj návrh, ja si myslím, že nepatrí. Ja ju považujem za, za jedného z tých členov výboru, ktorý ho nenarúšajú takým spôsobom ako, ako tá zvyšná časť. A myslím si, že aj čo sa týka dochádzky je to na oveľa lepšej úrovni. Čiže ja sa naozaj musím vyjadriť také počudovanie nad tým, že sa k vám v tomto prípade pridala. Ale rozumiem, je to opozičná poslankyňa. Takže, takže asi z tohto dôvodu. Čiže toľko k týmto obsahovým. Ja predpokladám, že tým skutočným dôvodom je snaha či už mňa ako predsedu výboru, ale aj ďalších kolegov, ale dnes tu stojím ja ako odvolávaný alebo teda predseda výboru, ktorý má byť odvolávaný. Moja snaha zlepšovať mediálne prostredie na Slovensku. Svoj návrh ste podali v čase, keď výbor pod mojím vedením odsúdil verbálne ataky na novinárov. Okrem toho či už ja, alebo aj ďalší kolegovia predkladáme zákony na väčšiu ochranu novinárov a transparentnejšie procesy v médiách, čo je v priamom rozpore s hodnotami vás, predovšetkým teda poslancov SMER-u. Výsledkom našej práce je podstatné zlepšenie postavenia Slovenska v rebríčku slobody tlače, čo bol jeden z takých mojich hlavných cieľov ako predsedu výboru, keď som do tejto pozície nastupoval. A bez ohľadu na výsledok dnešného hlasovania v tejto snahe nebudem poľavovať. Takže asi toľko k tomu. Ja by som iba možno povedal, že... Nie, myslím si, že to stačí. Ďakujem pekne.